
Për licencimin e institucionit privat të arsimit të lartë 
“Shkolla e Lartë “Nehemia””

Në mbështetje të nenit 100 të Kushtetutës dhe të neneve 4, pika 2, 43, 44 e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave

Vendosi:

1. Licencimin e institucionit privat të arsimit të lartë “Shkolla e Lartë “Nehemia””, i cili do ta ushtrojë veprimtarinë në qytetin e Pogradecit.
2. “Shkolla e Lartë “Nehemia”” do të organizohet në dy fakultete, si më poshtë vijon:
a) Fakulteti i Biznesit dhe Teknologjisë, i cili do të ofrojë programe studimi, të ciklit të parë, në:
i) statistikë dhe matematikë;
ii) shkenca kompjuterike;
iii) biznes dhe ekonomi.
b) Fakuleti i Shkencave Humane, i cili do të ofrojë:
- programe studimi, të ciklit të parë, në:
i) gazetari;
ii) gjuhë moderne;
iii) edukim dhe etikë.
- programe studimi, të ciklit të dytë, në:
i) lidership dhe vlerësim arsimor;
ii) studime europiane.
3. Programet e studimeve, që organizohen pranë këtij institucioni, janë me kohë të plotë. Kohëzgjatja normale e programeve të studimit të ciklit të parë është 3 vjet dhe kohëzgjatja normale e programeve të studimit të ciklit të dytë, është 2 vjet.
4. Në përfundim të studimeve, në programet e studimit të ciklit të parë lëshohet “Diploma e nivelit të parë” (DNP), përkatësisht:
a) në statistikë të zbatuar;
b) në matematikë;
c) në sistemet e informimit kompjuterik;
ç) në biznes dhe ekonomik;
d) në gazetari;
dh) në anglisht;
e) në gjermanisht;
ë) në studime fetare dhe të etikës.
5. Në përfundim të studimeve, në programet e studimit të ciklit të dytë lëshohet “Diploma e i nivelit të dytë” (DND), përkatësisht:
a) në lidership dhe vlerësim arsimor;
b) në studime europiane.
6. Ngarkohet institucioni privat i arsimit të lartë “Shkolla e Lartë “Nehemia””, që, për çdo program studimi, të sigurojë, nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit, pas vitit të parë, nga personel akademik i huaj, me kualifikimin e nevojshëm.
7. Institucioni privat i arsimit të lartë “Shkolla e Lartë “Nehemia”” do ta fillojë veprimtarinë mësimore, për programet e studimit, pasi të ketë marrë lejen përkatëse nga Ministri i Arsimit dhe Shkencës, por jo më vonë se tri javë para fillimit të vitit akademik.
Ministri e lëshon lejen pasi vlerëson se institucioni privat i arsimit të lartë ka përmbushur angazhimet e deklaruara, në përputhje me udhëzimin për këtë qëllim.

8. Ndryshime në vendndodhje, plane, forma studimi dhe programe, si dhe elementet e tjera, të miratuara, bëhen pas miratimit nga Ministria e Arsimit dhe Shkencës.
9. Institucioni privat i arsimit të lartë “Shkolla e Lartë “Nehemia”” duhet t’i nënshtrohet procesit të akreditimit institucional dhe të programeve të studimit, brenda afateve ligjore të përcaktuara.
10. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij vendimi.
Ky vendim hyn në fuqi pas botimit në Fletoren Zyrtare.

